钦定古今图书集成/理学汇编/字学典/第007卷 > 《元吾丘衍学古编》 > 《字源七辨》
## 钦定古今图书集成/理学汇编/字学典/第007卷 > 《元吾丘衍学古编》 > 《字源七辨》

一曰科斗书。科斗书者，仓颉观三才之文及意度，为
之文字之祖，即今之偏傍也。画文形如水蛊，故曰“科
斗。”

二曰籀文、大篆。籀文者，史籀取仓颉形意配合为之，
大篆是也。史籀所作，故曰《籀文》。

三曰小篆。小篆者，李斯省籀文之法，同天下书者也。
比《籀文》体，十存其八，故谓之“八分小篆。”既有小篆，故
谓籀文为大篆也。

四曰秦隶。秦隶者，程邈以文牍繁多，难于用篆，因减
小篆为便用之法，故不为体势。若汉款识篆字相近，
非有挑法之隶也。便于佐隶，故曰“隶书。”即是秦权、汉
量上刻字，人多不知，亦谓之篆，误矣。或谓秦末有隶，
且疑程邈之说，故详及之。

五曰“八分。”八分者，汉隶之未有《挑法》者也。比秦隶
易识，比隶字则微似篆。若用篆笔作汉隶字，即得之
矣。八分与隶，人多不分，故言其法。

六曰汉隶。汉隶者，蔡邕《石经》及汉人诸碑上字是也。
此体最为后出，皆有挑法，与秦隶同名，其实则异，又
谓之八分。

七曰《款识》。《款识》者，诸侯本国之文也。古者诸侯书不
同文，故形体各异。秦斯小篆，始一其法。近之学者取
款识字为用，一纸之上，齐楚不分，人亦莫晓其谬。今
分作外法，故末置之，不欲乱其源流，使可考其先后
耳。